Veliki američki gradovi sučeljeni s problemom odlaganja otpada
Na pitanje 'što sa smećem', jedan grad traga za odgovorom prekopavajući po njemu
Veliki američki gradovi još uvijek imaju problem kako se riješiti svojeg smeća. Jedan od gradova sučeljava se s tim problemom prekopavajući po smeću. Na smetlište u južnom dijelu Chicaga kamioni dovoze skupljeno smeće koje se tu prebacuje u još veće kamione i odvozi na deponije. Chris Martel radi za konzultantsku tvrtku specijaliziranu za reciklažu smeća. Tu tvrtku grad Chicago je angažirao da ustanovi što sve ljudi bacaju u smeće. Martel se bavi sortiranjem smeća već više od deset godina: "Ovdje imamo mnogo različitih vrsta papira, plastične boce... sve je to pogodno za reciklažu." Na smetlištu, hrpu smeća, tešku oko 140 kilograma, grupa radnika razvrstava u 81 kontejner, svaki za različitu vrstu smeća. Cilj je otkriti koliko čega ljudi bacaju i odakle to smeće dolazi. Suzanne Malec-McKenna čelnica je ureda za okoliš grada Chicaga. Ona kaže da je pri kreiranju programa reciklaže u Chicagu problem raznolikost izvora smeća. Građani stvaraju različite vrste smeća u odnosu na razna poduzeća, restorane, zatvore, tvornice auto dijelova i druge. U zadnjih 20 godina Chicago je pokušao stvoriti program reciklaže koji bi bio prikladan za sve, a Malec-McKenna kaže da će im ova studija pomoći u njegovom vodjenju: "Za grad raznolik poput Chicaga ne možete imati samo jednu vrstu programa, mora postojati lepeza opcija. Mi ćemo pronaći optimalnu kombinaciju." I dok grad pokušava pronaći rješenje, smeće se i dalje gomila na deponijima. Martel, stručnjak za otpad, nada se da ce uskoro doći do smanjenja. Kako kaže, većina ljudi nema predodžbu o količini smeća koje se stvara. "Dok ne dodjete u direktni doticaj s otpadom ne razumijete o koliko velikoj se kolicini smeća tu radi, koje su posljedice njegovog gomilanja i koliko je lako uciniti nešto po tome pitanju," kaže Martel. Veliki gradovi u Sjedinjenim Državama toga su svjesni i rade na rješavanju problema otpada.